Document ID: 32005R1608

KOMISIJAS REGULA (EK) Nr. 1608/2005
(2005. gada 30. septembris),
ar kuru groza Regulu (EEK) Nr. 3149/92, ar ko nosaka sīki izstrādātus noteikumus pārtikas piegādei no intervences krājumiem vistrūcīgākajām personām Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 10. decembra Regulu (EEK) Nr. 3730/87, ar ko nosaka vispārīgos noteikumus pārtikas piegādei no intervences uzkrājumiem izraudzītām organizācijām izdalīšanai Kopienas vistrūcīgākajām personām (1) , un jo īpaši tās 6. pantu,
tā kā:
(1)
Komisijas Regulas (EEK) Nr. 3149/92 (2) 4. pantā ir izklāstīti sīki izstrādāti konkursa noteikumi attiecībā uz to, kā dalībvalstīs, kuras piedalās Kopienas pasākumā, organizēt pārtikas piegādi no intervences krājumiem vistrūcīgākajām personām.
(2)
Produktus, kuri ir jāizņem no intervences krājumiem saskaņā ar ikgadējo plānu, var piegādāt neapstrādātā vai pārstrādātā veidā pārtikas ražošanai, vai arī izņemt, lai aizstātu ar tiem Kopienas tirgū nopērkamu pārtikas produktu piegādi vai ražošanu. Attiecībā uz pēdējo piegādes veidu jāprecizē, kādus produktus no intervences krājumiem var izņemt, lai aizstātu graudaugu un piena produktu ražošanu.
(3)
Lai efektīvāk reaģētu uz labdarības organizāciju vajadzībām un paplašinātu piegādāto pārtikas produktu klāstu, jānosaka, ka pārtikas ražošanas nolūkos produktus no intervences krājumiem ar dažiem nosacījumiem var iekļaut citos produktos.
(4)
Saskaņā ar 47. panta 1. punktu Padomes 1999. gada 17. maija Regulā (EK) Nr. 1254/1999 par liellopu un teļa gaļas tirgus kopīgo organizāciju (3) no 2002. gada 1. jūlija liellopu un teļa gaļas nozarē vairs nedarbojas tāds tirgus atbalsta instruments kā valsts intervence. Attiecīgi Regula (EEK) Nr. 3149/92 jāpielāgo jaunajai situācijai.
(5)
Tādēļ Regulā (EEK) Nr. 3149/92 jāizdara grozījumi.
(6)
Šajā regulā paredzētie pasākumi ir saskaņā ar attiecīgo pārvaldības komiteju atzinumiem,
IR PIEŅĒMUSI ŠO REGULU.
1. pants
Regulu (EEK) Nr. 3149/92 groza šādi.
1)
Regulas 4. pantu groza šādi.
a)
1. punkta b) apakšpunkta trešo daļu aizstāj ar šādu tekstu:
“Tomēr, ja rīsi nav pieejami intervences krājumos, Komisija var atļaut izņemt graudaugus no intervences krājumiem, lai aizstātu ar tiem to rīsu vai rīsu produktu piegādi, kuri ir nopērkami Kopienas tirgū.”
b)
2. punkta a) apakšpunktā pēc trešās daļas iekļauj šādu daļu:
“Otrās daļas trešajā ievilkumā paredzētajā gadījumā un tad, kad attiecīgajā piegādes gadījumā rīsus vai rīsu produktus aizstāj ar graudaugiem, ko izņem no intervences krājumiem, uzaicinājumā uz konkursu precizē, ka attiecīgais produkts, kas jāizņem, ir konkrētais intervences aģentūras pārziņā esošais graudaugu produkts.”
c)
2.a punktu aizstāj ar šādu tekstu:
“2.a Intervences produktus var iekļaut vai pievienot citiem produktiem, kuri ir nopērkami tirgū, lai ražotu pārtiku, kas piegādājama, lai īstenoti plānu. Šādā gadījumā produktiem no intervences krājumiem jābūt vismaz 40 % apmērā no piegādājamā pārtikas produkta tīrā svara.
Pirmajā daļā minētajā gadījumā uzaicinājumā uz konkursu skaidri norāda, ka produktiem no intervences krājumiem jābūt vismaz 40 % apmērā no piegādājamā pārtikas produkta tīrā svara.”
2)
Svītro 5. panta 1. punkta otro daļu.
3)
Svītro regulas pielikumu.
2. pants
Šī regula stājas spēkā 2005. gada 1. oktobrī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 30. septembrī

Labels: 17
5
7
3
0
6